Bac ad nadef deg umahil-nneɣ ammin i yuma, nemnad belli yuma niɣ yessefk fell-aneɣ ad d-nessegzi timiḍranin tigejdani, yis-sent aha ad nerẓem abrid i yiman-nneɣ. Acku deg taɣult n tsekla; yuɛer mammek aha ad nessemgired jar wanawen d tewsatin, yella uselmidef jar-asent, rni ɣef wa yella uselmidef jar waneqqad n tmiḍranin, s umata awal idles yegber s jaǧǧnnes timussniwin, tasekla, tigemmi, d tensayit, ihi ɣef umezwaru negra mammek ad nessegzi tamiḍrant n tsekla, syidin ad d-nerni tamiḍrant yeɛnan amahil-nneɣ i yellan d tasekla timawit d matta yellan s daxel-nnes, acku awal-aya yessulles qli, ladɣa mani i d-udfen wawalen yyiḍ am tsekla taɣerfant, d tensayit, d Le fulklur, syidin ad d-nuc tabadut i wanawen n tsekla i yellan d tasrit akked tmedyezt. Deg umahil-aya ad d-nebdu ɣef tmedyezt, ad as-d-nuc tabadut d tulmisin-nnes, imir-idin ad d-nebder cra si leṣnaf n tmedyezt tacawit s yimedyaten, u ad nɛedda ɣer wanaw wis sen i yellan d tasrit, ad d-nuc tabadut-nnes, d matta llant tiwsatin-nnes, aydin aha ad d-nuc ila aɣen-d-yessuneɣ tugna tamatut ɣef tsekla, syidin ad nebdu amahil-nneɣ ammin i yuma.